Tumi-uitlatings: ‘Sweer moet skoongemaak word’Tumi Morake. Foto: Facebook Die vakbond Solidariteit het vandag ŉ memorandum aan JacarandaFM gestuur waarin die vakbond sekere voorstelle aan die stasie voorhou rakende die omstredenheid rondom een van sy omroepers se uitlatings. “Die doel van hierdie memorandum is nie om vir vergelding of straf te vra nie, maar om gesprekke aan te moedig wat tot groter wedersydse begrip en respek vir mekaar sal lei en wat tot voordeel van almal in Suid-Afrika sal wees,” het dr. Dirk Hermann, bestuurshoof van Solidariteit gesê. Dit volg nadat radio-omroeper, Tumi Morake, tydens die radiostasie se ontbytprogram op 12 September 2017 uitlatings gemaak het wat verskeie mense warm onder die kraag het. “Haar uitlatings het dié groep luisteraars woedend gelaat, en hul in die proses vervreem,” het Hermann gesê. Solidariteit vra in die memorandum dat JacarandaFM die volledige ontbytprogram beskikbaar stel en nie slegs die vooraf geredigeerde vyf minuut lange klankgrepe nie; dat JacarandaFM verskoning vra aan luisteraars wat aanstoot geneem het; dat die nodige maatreëls ingestel word om die toekomstige misbruik van die JacarandaFM-platform vir eensydige politieke sienings te voorkom en dat die nodige stappe teen Morake geneem word weens die misbruik van die JacarandaFM-platform. Dr. Dirk Hermann, bestuurshoof van Solidariteit. Foto: Reint Dykema “Solidariteit voel sterk daaroor dat die gesprek wat Morake begin het voortgesit moet word, omdat dit ŉ geleentheid kan skep waar Suid-Afrikaners eerlik met mekaar kan praat tot voordeel van ŉ toekoms vir ons en ons kinders. Daarom nooi ons JacarandaFM en spesifiek Morake om ŉ geleentheid te help organiseer waartydens ons hierdie gesprek ordelik verder kan voer,” het Hermann saamgevat. Volgens Herman het Morake se uitlatings ŉ sweer oopgesteek. “ŉ Onderliggende frustrasie van wit Suid-Afrikaners het uitgeborrel, maar ŉ onderliggende frustrasie in haarself, wat gevoelens van swart Suid-Afrikaners verteenwoordig, het ook uitgeborrel. Dit was ŉ klein mikrokosmos van wat onder die vel van Suid-Afrikaners leef. Om ŉ pleister op die swere te plak, gaan bloot infeksie veroorsaak. Die doel van hierdie memorandum is nie om te vra vir vergelding of straf nie, maar om te help om die diep swere wat tot uiting gekom het, skoon te maak.”